《秦侯不调累年识者叹息兹以规恢秘略亲简上知》
宋代·杨冠卿

天骄饱肉气勇决，忆昨弯弧射汉月。
玉关保障烽燧惊，豺狼塞路人踪绝。
将军方著从事衫，指挥义士征河南。
设奇间道依嵩谷，百战崎岖不解骖。
攻城陷阵收殊绩，捷书夜到甘泉北。
天子兴嗟恨见晚，俾将楼船护江国。
将军击檝誓中流，英风凛凛气横秋。
胡为拘絷不得逞，归戴南冠效楚囚。
一朝奋激肝胆露，刺刺羞闻婢子语。
袖携文字几千言，径趍阊阖排云去。
帝敕天丁下取将，玉音诵之声琅琅。
侍臣却立屏东箱，奇谋创见惊未尝。
明日北门天子诏，似怪十年犹不调。
尽还故秩问所从，豪杰中原资号召。
我今尘敝黑貂裘，药裹关心万事休。
挑灯看剑夜无寐，耿耿犹怀嫠妇忧。
相期谈笑青油幕，关河去展规恢略。
燕然碣石与天齐，为君重勒千丈碑。

作者简介：杨冠卿（1138-？）南宋诗人，字梦锡，江陵（今属湖北）人，举进士，为九江戎司掾，又尝知广州，以事罢。晚寓临安。闭门不出，与姜夔等相倡和。冠卿才华清俊，四六尤流丽浑雅，淳熙十四年（1187），编有《群公词选》三卷（已佚），自序曰：“余漂流困踬，久客诸侯间……时有所撄拂，则取酒独酌，浩歌数阕，怡然自适，似不觉天壤之大，穷通之为殊途也。”著有《客亭类稿》十五卷。《彊村丛书》辑有《客亭乐府》一卷。《四库总目》传于世。